b'\n_START_ARTICLE_\nBarkovljanka\n_START_PARAGRAPH_\nBarkovljanka (italijansko Barcolana) ali Jesenski pokal je tradicionalna evropska regata, ki poteka od leta 1969 v organizaciji Societ\xc3\xa0 Velica di Barcola e Grignano iz Trsta. Vsakoletna regata poteka drugo nedeljo v oktobru v Tr\xc5\xbea\xc5\xa1kem zalivu in je z 2.689 sodelujo\xc4\x8dimi jadrnicami ( leta 2018) dosegla rekord najbolj mno\xc5\xbei\xc4\x8dne regate na svetu. Imenuje se po vasi Barkovlje (italijansko Barcola).\n_START_SECTION_\nRegata\n_START_PARAGRAPH_\nRegata poteka po \xc5\xa1tiristranem regatnem polju s fiksnimi bojami izmed katerih je ena simboli\xc4\x8dno v slovenskih vodah. Skupna dol\xc5\xbeina regatnega polja zna\xc5\xa1a 16 NM._NEWLINE_Sodelujejo lahko vse vrste enotrupnih jadrnic dol\xc5\xbeine najmanj 6 metrov (19 \xc4\x8devljev in 9 palcev). To je privedlo do tega, da je Barkolana ena najbolj pestrih regat v Mediteranu, ko so za\xc4\x8detniki in jadralski navdu\xc5\xa1enci na skupni \xc5\xa1tartni liniji s profesionalnimi jadralci z jadrnicami, ki presegajo dol\xc5\xbeino 100 \xc4\x8devljev.\n_START_SECTION_\nZgodovina\n_START_PARAGRAPH_\nV prvih 20 letih so bili zmagovalci ve\xc4\x8dinoma jadralci iz lokalnih klubov, kasneje pa je regata postajala vedno bolj mednarodna ob sodelovanju jadralcev iz vseh koncev sveta, nenazadnje celo Avstralci, pri \xc4\x8demer prednja\xc4\x8dijo Slovenci in Hrvati. Med najbolj znanimi skiperji so na regati sodelovali npr. Neville Crichton, Mitja Kosmina in Lorenzo Bressani._NEWLINE_Na prvi regati leta 1969 je sodelovalo le 51 jadrnic kar je bilo za tiste \xc4\x8dase veliko glede na celotno \xc5\xa1tevilo jadrnic v Trstu v tistem \xc4\x8dasu. V prvem desetletju je boj za pokal potekal med tr\xc5\xbea\xc5\xa1kimi klubi kot so Societ\xc3\xa0 Triestina della Vela, Yacht Club Adriaco in organizatorjem Societ\xc3\xa0 Velica di Barcola e Grignano. Prva neitalijanska zmaga je leta 1980 pripadla jadrnici Rupe iz M\xc3\xbcnchna, kar je regati prineslo mednarodno pozornost._NEWLINE_Od leta 1995 do 1997 je regato zmagal biv\xc5\xa1i koprski \xc5\xbeupan Janko Kosmina  z jadrnico Gaia Legend. Zaporedna triletna zmaga je \xc5\xa1e danes veljaven rekord. V Barkolani 2009 je bil prvi na cilju njegov sin Mitja Kosmina z jadrnico Maxi Jena. Leta 2010 in 2011 je pobral zmago gori\xc4\x8dan Igor Sim\xc4\x8di\xc4\x8d na Esimit Europa 2. Ista jadrnica je naslednji dve leti zmagala z jadralcem Jochenom Sch\xc3\xbcmannom.'